Document ID: /roh_data/filtered/fineweb-2-filterrobots_roh.jsonl.gz/68306

Grosser Rat
Cussegl grond
Gran Consiglio
La «Dumonda Derungs concernent la promoziun da la construcziun d'abitaziuns per la generaziun giuvna e per la classa mesauna» è vegnida tractada durant la sessiun da favrer 2021. En sia resposta ha la Regenza renvià quella giada a l'instrument da l'uschenumnada sanaziun d'abitaziuns tenor la Lescha davart la construcziun d'abitaziuns socialas e la meglieraziun da las relaziuns d'abitar en il territori da muntogna (DG 950.250). A l'avis da la Regenza po questa promoziun da la construcziun d'abitaziuns sustegnair la populaziun purila e betg purila che ha relaziuns finanzialas modestas e ch'è domiciliada en il territori da muntogna dal chantun. Quella giada hai gì num che la dumonda per questa promoziun saja anc adina auta e che l'instrument cun contribuziuns à fonds perdu saja sa cumprovà. Las contribuziuns finanzialas sajan ina contribuziun impurtanta per augmentar l'attractivitad dal territori da muntogna chantunal sco lieu d'abitar per glieud giuvna e per famiglias e per l'urbarisaziun decentrala. La Regenza è però vegnida a la conclusiun quella giada, ch'ina ulteriura extensiun da la sanaziun d'abitaziuns na saja betg cunvegnenta.
Las contribuziuns chantunalas han consequenzas positivas per l'economia regiunala. Visavi la media da las contribuziuns da sustegn chantunalas da 55 000 francs svizzers stattan per regla investiziuns effectuadas en la dimensiun d'ina chasa d'ina famiglia, pia custs da construcziun pli auts che var 700 000 francs u pli che diesch giadas la contribuziun chantunala, e quai 20 fin 25 giadas per onn. Da questas investiziuns profita per gronda part la mastergnanza locala. Quai permetta da mantegnair bunas e preziusas plazzas da lavur en las regiuns.
En las regiuns da muntogna è la purschida d'abitaziuns da locaziun savens fitg restrenschida, perquai ch'ils investiders instituziunals n'investeschan betg en abitaziuns da locaziun. En bleras regiuns ha l'Iniziativa cunter las abitaziuns secundaras procurà che persunas privatas na construeschan betg pli novas abitaziuns da locaziun. Perquai è l'unica alternativa savens la proprietad d'abitar. En blers cas èn las famiglias perquai sfurzadas da dischlocar en in lieu central vischin, sch'ellas na pon – tras las contribuziuns da sustegn chantunalas – betg construir u acquistar proprietad d'abitar ch'ellas utiliseschan sezzas. La medema problematica ha er la glieud giuvna che ha bain avunda entradas, dentant memia pauc agen chapital per in'atgna chasa.
Ils binaris che la planisaziun dal territori ha mess durant ils ultims onns e las consequenzas da la pandemia dal coronavirus èn ina gronda sfida per il territori da muntogna per metter a disposiziun spazi d'abitar per la populaziun locala e per las collavuraturas ed ils collavuraturs da la mastergnanza locala. Ina dumonda pli auta sin il martgà d'emprimas abitaziuns e d'abitaziuns secundaras scuntra sin ina purschida reducida pervia da l'Iniziativa cunter las abitaziuns secundaras e pervia da la LPT1. La consequenza è ina mancanza d'abitaziuns. Ultra da quai difficulteschan ils custs da construcziun augmentads da construir e d'acquistar proprietad d'abitar utilisada sez.
Sut quest aspect incumbenseschan las sutsegnadras ed ils sutsegnaders la Regenza d'elavurar in project da lescha che augmenta – en il rom da la sanaziun d'abitaziuns – las limitas d'entrada e da facultad sco er ils meds finanzials generals per las contribuziuns a la sanaziun ed a l'acquisiziun da proprietad d'abitar.
Cuira, ils 15 da favrer 2023
Derungs, Collenberg, Roffler, Beeli, Berther, Binkert, Brunold, Bundi, Butzerin, Crameri, Degiacomi, Epp, Furger, Gansner, Haltiner, Heim, Heini, Kohler, Lamprecht, Loepfe, Loi, Maissen, Mani, Messmer-Blumer, Righetti, Sax, Schneider, Sgier, Spagnolatti, Städler, Tanner, Tomaschett, Ulber, Zanetti (Sent)
Durant la sessiun da december 2022 è vegnida inoltrada la Dumonda Roffler concernent la promoziun da la construcziun d'abitaziuns en il territori da muntogna. En connex cun las meglieraziuns da las relaziuns d'abitar en il territori da muntogna (sanaziun da chasas d'abitar) tenor la Lescha davart la construcziun d'abitaziuns socialas e la meglieraziun da las relaziuns d'abitar en il territori da muntogna (DG 950.250) èn vegnidas tschentadas las dumondas, tge meds finanzials e tge mesiras ch'il chantun haja a disposiziun per promover la construcziun d'abitaziuns en il territori da muntogna, e sche la Regenza saja pronta da surpigliar ina rolla activa per promover la construcziun d'abitaziuns en il territori da muntogna, quai per sustegnair l'urbanisaziun decentrala.
En sia resposta dals 8 da favrer 2023 ha la Regenza explitgà en chaussa, ch'il chantun saja gia activ en quest sectur. Tras la sanaziun da chasas d'abitar stettian a disposiziun contribuziuns dad 1,3 milliuns francs per onn (tenor lescha possia il Cussegl grond fixar meds finanzials fin a max. 1,8 milliuns francs) per construir da nov, per sanar u per cumprar proprietad d'abitar en la zona da muntogna dal chantun. Cun questas contribuziuns possian vegnir promovids mintga onn circa 20 projects (quai correspunda en media ad ina contribuziun da var 65 000 francs a favur da custs d'investiziun da circa 700 000 francs). Fin avant circa dus u trais onns avess il chantun pudì promover anc dapli projects, sch'i fissan stads a disposiziun dapli meds finanzials. L'ultim temp sajan quests meds finanzials stads suffizients. Las dumondas sajan sa reducidas cunzunt, perquai ch'ils custs da construcziun sajan augmentads fitg e perquai che pervia da quai saja la finanziabladad vegnida difficultada. Il dumber da dumondas ed uschia er il dumber da projects promovids pudessan dentant vegnir augmentads, sch'i stessan a disposiziun dapli meds finanzials e dapli resursas da persunal e sche er las limitas da las entradas e da la facultad vegnissan adattadas vers ensi. Tant per augmentar ils meds finanzials sco er per auzar las limitas da las entradas e da la facultad stuess il Cussegl grond concluder ina revisiun da la lescha.
L'incumbensa qua avant maun ha exactamain quest intent: ella pretenda da la Regenza d'elavurar in project da lescha che augmenta – en il rom da la sanaziun d'abitaziuns – las limitas da las entradas e da la facultad sco er ils meds finanzials generals per las contribuziuns a la sanaziun ed a l'acquisiziun da proprietad d'abitar.
La Regenza è pronta da suttametter al Cussegl grond ina revisiun da la Lescha davart la construcziun d'abitaziuns socialas e la meglieraziun da las relaziuns d'abitar en il territori da muntogna (DG 950.250) sco er da l'Ordinaziun executiva dal Cussegl grond (DG 950.260) cun la finamira d'augmentar las limitas da las entradas e da la facultad sco er ils meds finanzials e pia d'extender il circul da las persunas cun dretg da survegnir contribuziuns. Tant ch'i po vegnir quintà cun dapli dumondas e la finala cun dapli decisiuns da promoziun. Quai vegn a rinforzar la construcziun nova, l'acquisiziun e la sanaziun d'abitaziuns en il territori da muntogna per la populaziun cun entradas bassas. Da menziunar èsi, ch'ina realisaziun vegn er a pretender dapli resursas persunalas.
Correspundentamain propona la Regenza al Cussegl grond d'acceptar questa incumbensa.
5 d'avrigl 2023